《九月八日枕上闻秋风大作有感》
明代·程敏政

鲜飙中夜起，簌簌鸣高林。虚堂耿不寐，斗寒入重衾。

南来今几时，北去当秋深。关河本迢递，岁月仍侵寻。

幸此公事竣，一舸临江浔。松楸郁何许，渺在青山岑。

简书严有期，怅望空沾襟。依稀故园梦，摇落西风吟。

归鸿正南翔，登高一何心。行李戒明发，迥觉霜毛侵。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。